CMC ออกหุ้นกู้ 550 ลบ. – กู้เพิ่ม 950 ลบ. นำเงินซื้อที่ดิน-พัฒนาโครงการ-คืนหนี้
CMC ออกหุ้นกู้ 550 ลบ. - กู้เพิ่ม 950 ลบ. นำเงินซื้อที่ดิน-พัฒนาโครงการ-คืนหนี้
20 เม.ย. 2564

บริษัท เจ้าพระยามหานคร จำกัด (มหาชน) หรือ CMC เปิดเผยว่า ที่ประชุมคณะกรรมการบริษัท ได้มีมติพิจารณาเห็นชอบการออกหุ้นกู้วงเงิน 550 ล้านบาท ระยะเวลา 2 ปีที่อัตราดอกเบี้ย 7.25% ต่อปี เพื่อใช้ลงทุนซื้อที่ดินสำหรับพัฒนาโครงการในอนาคต ค่าก่อสร้างโครงการใหม่และเป็นเงินทุนหมุนเวียนสำ หรับกิจการ โดยเสนอขายต่อผู้ลงทุนสถาบัน และ/หรือ ผู้ลงทุนรายใหญ่เท่านั้น (II/HNW) ระหว่างวันที่ 27-29 เมษายน 2564
ทั้งนี้เป็นไปตามมติอนุมัติจากที่ประชุมผู้ถือหุ้นบริษัท ในการประชุมสามัญผู้ถือหุ้นประจำปี 2562 เมื่อวันที่ 25 เมษายน 2562 เรื่อง การออกหุ้นกู้ วงเงินไม่เกิน 2,000,000,000 บาท อายุหุ้นกู้ไม่เกิน 5 ปี นับแต่วันที่ออกหุ้นกู้ โดยสามารถเสนอขาย หุ้นกู้เพื่อทดแทนหุ้นกู้เดิมที่มีการไถ่ถอนในลักษณะหมุนเวียนได้ (Revolving Basis)
นอกจากนี้ ยังมีมติอนุมัติวงเงินกู้จำนวน 950 ล้านบาท จาก บมจ.ไทยสมุทรประกันชีวิต ระยะเวลาวงเงินกู้ 4 ปี 9 เดือน โดยมีวัตถุประสงค์การใช้เงินกู้เพื่อการไถ่ถอนหลักทรัพย์ค้ำประกันกับสถาบันการเงินแห่งอื่น การชำระคืนหุ้นกู้ที่ครบกำหนดไถ่ถอน เป็นเงินทุนหมุนเวียนในกิจการและใช้ในโครงการและกิจการที่กำลังดำเนินงานอยู่
หลักประกัน คือ ที่ดินโฉนดที่ดิน เลขที่ 15949 และ โฉนดที่ดินเลขที่ 71402 ตำบลท่าข้าม อำเภอบางขุนเทียน กรุงเทพมหานคร สิ่งปลูกสร้างที่มีอยู่แล้ว และ/หรือที่จะมีต่อไปภายหน้ากรรมสิทธิ์ของบริษัท ทีเอ็มเอวัน จำกัดได้จดทะเบียนจำนองเพื่อเป็นประกันหนี้ของบริษัทฯ ที่มีต่อบริษัท ไทยสมุทรประกันชีวิต จำกัด (มหาชน) ในวงเงินจำนอง 1,000 ล้านบาท